b'\n_START_ARTICLE_\nJosip Lueti\xc4\x87\n_START_PARAGRAPH_\nJosip (Jozo) Lueti\xc4\x87 (O\xc5\xa1lje, Dubrovnik, 2. o\xc5\xbeujka 1920. - 26. velja\xc4\x8de 2005.), hrvatski pomorski i kulturni povjesni\xc4\x8dar. Jedan od najva\xc5\xbenijih povjesni\xc4\x8dara hrvatskog pomorstva.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u O\xc5\xa1lju. U Dubrovniku zavr\xc5\xa1io osnovnu, srednju \xc5\xa1kolu i Pomorsko-trgova\xc4\x8dku akademiju. Studirao u Zagrebu ekonomiju, koji je prekinuo zbog sudioni\xc5\xa1tva u hrvatskom pokretu otpora. Zbog sudjelovanja u pokretu otpora 1942. talijanske ga vlasti uhi\xc4\x87uju, zatvaraju i interniran u Italiji (Trst, Venecija, Pisa, Volterra). Poslije rata \xc4\x8dlan IO Gradskog odbora Dubrovnika i poslije direktor poduze\xc4\x87a Luka i skladi\xc5\xa1te u Dubrovniku.  \xc5\xa0kolovanje nastavio poslije rata. U Rijeci diplomirao na Vi\xc5\xa1oj pomorskoj \xc5\xa1koli. U Zadru je studirao povijest na Filozofskom fakultetu. 1948. je godine oti\xc5\xa1ao u Dubrovnik gdje je preuzeo Pomorski muzej, a ve\xc4\x87 nakon godine je direktor. Dubrova\xc4\x8dki muzej je postao Zavod HAZU za povijesna istra\xc5\xbeivanja pomorstva ju\xc5\xbene Dalmacije. Najve\xc4\x87i dio opusa posve\xc4\x87en je pomorstvu Dubrova\xc4\x8dke Republike, povijesti me\xc4\x91unarodnog brodarstva i kulturnoj povijesti brodarstva. Istra\xc5\xbeivanjima opisao i dokazao snagu dubrova\xc4\x8dkog pomorstva i va\xc5\xbenost njegova utjecaja na snagu Dubrova\xc4\x8dke Republike. Bavio se trgova\xc4\x8dkim jedrenjacima, posebno onima kojima su hrvatski brodograditelji dali neke svoje osobine, poput galijuna, gripa, ormanice, filjuge, galijice i ost. Prepoznao je va\xc5\xbenost ljudskih resursa. Utvrdio je imena, podrijetlo, brojnost i pomorska zvanja za 17. i 18. te za prve godine 19. stolje\xc4\x87a, sastaviv\xc5\xa1i kartoteku pomoraca i kapetana. Pored pomoraca, drugi ljudski resurs koji je prou\xc4\x8dio su brodovlasnici te pomorska ikonografija, te je u nekoliko radova o B. V. Ivankovi\xc4\x87u, utvrdio da je taj hrvatski slikar brodova iz 19. st. va\xc5\xbean u svjetskim razmjerima. Prou\xc4\x8davao je i slikare koji su ukra\xc5\xa1avali brodove (16. \xe2\x80\x93 17. st.). Bavio se dubrova\xc4\x8dkim konzulatima, koji su funkcionirali i kao pomorske agencije svoje dr\xc5\xbeave. Pored dubrova\xc4\x8dkog, prou\xc4\x8davao je brodarstva Bara, Budve, Herceg Novog, Kotora, Perasta, Splita, \xc5\xa0ibenika i Trogira te brodarstva Kor\xc4\x8dule, Hvara, Visa i Rijeke u 16., 17. i 18. stolje\xc4\x87u. Pridonio veksikologiji (zastava dubrova\xc4\x8dke dr\xc5\xbeave), o odje\xc4\x87i pomoraca, medicinskoj povijesti (djela o medicinskoj slu\xc5\xbebi na brodovima). Jezikoslovlju pridonio pionirskim radovima o govornom jeziku dubrova\xc4\x8dkih pomoraca. Pisao o pomorskoj muzelogiji i o brodomodelarstvu starih jedrenjaka. Opus mu je i\xc5\xa1ao i u opis onda\xc5\xa1njih vremena. Prvi je bio koji je pisao o radionici pu\xc5\xa1\xc4\x8danog praha u dubrova\xc4\x8dkoj dr\xc5\xbeavi, o kavanskom \xc5\xbeivotu u starom Dubrovniku. Ekonomskoj povijesti prinose je dao tekstovima o pomorskim osiguravaju\xc4\x87im dru\xc5\xa1tvima u Dubrova\xc4\x8dkoj Republici, te o ekonomsko-dru\xc5\xa1tvenim prilikama zadnjeg desetlje\xc4\x87a Dubrova\xc4\x8dke Republike._NEWLINE_Brojne rasprave, \xc4\x8dlanke i studije objavio je u doma\xc4\x87i i inozemnim \xc4\x8dasopisima. Organizator znanstvenih skupova i urednik \xc4\x8dasopisa. \xc4\x8casopisi u kojima je objavio radove su dubrova\xc4\x8dki \xc4\x8dasopisi Anali Historijskog instituta JAZU u Dubrovniku, Beriti\xc4\x87ev zbornik, Dubrovnik, Gra\xc4\x91a za pomorsku povijest Dubrovnika, Na\xc5\xa1e more, zagreba\xc4\x8dka Brodogradnja, Vijesti muzealaca, splitski Jugoslavenski mornar, Mogu\xc4\x87nosti, Mornari\xc4\x8dki glasnik, Prilozi povijesti umjetnosti u Dalmaciji, Vojno-pomorski ogledi, rije\xc4\x8dki Jadranski zbornik, Pomorstvo, a od inozemnih kotorski Godi\xc5\xa1njak Pomorskog muzeja, beogradski Muzeji, Vesnik vojnog muzeja i dr. _NEWLINE_Suradnik Zbornika dubrova\xc4\x8dko pomorstvo, Pomorske enciklopedije i Enciklopedije likovne umjetnosti. Napisao knjige O pomorstvu dubrova\xc4\x8dke republike u XVI stolje\xc4\x87u (1955.) i Pomorstvo Dubrova\xc4\x8dke republike u XVII stolje\xc4\x87u (1964.)._NEWLINE_\xc4\x8clan raznih doma\xc4\x87ih i me\xc4\x91unarodnih znanstvenih dru\xc5\xa1tava.'